સુંદર પહેરવેશ અને આકર્ષક વ્યક્તિત્વ. સામેવાળાને જલ્દી સમજી લે, એક મુલાકાતમાં ચર્ચા કરી ને વાત પાકી કરી લે આ બધી ખાસિયત તુલા રાશિના જાતકોમાં જોવા મળે છે. તુલા રાશિના જાતકને ક્યાં અટકવાનું છે તેની પુરતી જાણકારી હોય છે, માટે તેઓના વ્યવહારમાં અતિરેક જોવા મળતો નથી. તુલા રાશિ વાયુ તત્વ અને ચર સ્વભાવની રાશિ છે, આ બંને ગુણોને લીધે આ રાશિ સકારાત્મક અને સક્રિય છે, તેઓના નિર્ણય તુરંત હોય છે છતાં તેમના નિર્ણય મોટેભાગે સાચા જ પડતા હોય છે. આ રાશિના જાતકો પોતાના નિર્ણય પર ક્યારેય પસ્તાવો નથી કરતા, તેમની અંદર સારા-ખરાબને સમજવાની સુંદર ખાસિયત રહેલી છે. જયારે તેઓ વ્યવસાયમાં હોય છે ત્યારે તેમની ઝડપ ખુબ નોંધનીય હોય છે. તેઓ પોતાની નિર્ણય કરવાની કાબેલીયતને લીધે વ્યવસાયમાં જલ્દી આગળ વધે છે. વ્યવસાયમાં નિર્ણયની બાબતમાં તેઓ સંજોગ અનુસાર પોતાનો નિર્ણય સચોટ સમયે બદલે પણ છે, તેમની આ ખૂબી તેમને વ્યવસાયમાં ખુબ આગળ લઇ જાય છે. હા અને ના ની વચ્ચે પણ તેઓ સિફતપૂર્વક રહી શકે તેટલા તેઓ કાબેલ છે. તુલા રાશિના જાતકો આર્થિક બાબતોમાં જલ્દી સ્વાવલંબી બને છે, તેઓને આર્થિક બાબતોનું જ્ઞાન જલ્દી થાય છે. નફો-નુકસાન અગાઉથી સમજવા તેમની માટે આસાન છે, માટે તેઓ આર્થિક બાબતે જીવન દરમ્યાન જલ્દી સ્થિર થાય છે. તેઓનું આયોજન તેમને પોતાને શાંતિ આપનારું હોય છે. તુલા રાશિના જાતકોને ધનપ્રાપ્તિ અંદાજે ૨૮માં વર્ષ પછી થાય છે. મંગળ દ્વિતીય ભાવનો માલિક હોઈ તુલા રાશિના જાતકો ધન બાબતે ઉતાર-ચઢાવ પણ જલ્દી અનુભવે છે. કુટુંબમાં તથા નજીકના સંબંધીઓમાં તેઓ ઘણીવાર મોટો વિયોગ પણ સહન કરતા હોય છે, તેઓને પોતાના કુટુંબ પ્રત્યે લાગણી ચોક્કસ હોય છે પરંતુ કુટુંબમાં અકાળે તકલીફનો પણ તેઓને અનુભવ થાય છે. આ રાશિના જાતકો પોતાના કુટુંબીજનોને બહુધા ઘણું બધું આપે છે, તેઓ પોતાના કુટુંબ માટે ખુબ મહત્વના છે, તેઓ આર્થિક અને વ્યવહારિક બાબતે કુટુંબને પૂરક હોય છે.